CSS คาดผลประกอบการ H2/58 โตต่อเนื่อง รับอานิสงค์ค่ายมือถือลงทุน 3G-4G
CSS คาดผลประกอบการ H2/58 โตต่อเนื่อง รับอานิสงค์ค่ายมือถือลงทุน 3G-4G
29 มิ.ย. 2558

นายสมพงษ์ กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน)  หรือ CSS เปิดเผยว่า สำหรับทิศทางธุรกิจและผลการดำเนินงานในครึ่งปีหลังของบริษัทและบริษัทย่อยคาดว่า ยังสามารถขยายตัวได้อย่างต่อเนื่องอย่างมีนัยสำคัญ  เนื่องจากมีงานเข้ามาอย่างสม่ำเสมอ
โดยเฉพาะงานด้านโทรคมนาคมที่ยังมีทิศทางเติบโตอยู่ในเกณฑ์ที่ดี  จากกลุ่มผู้ประกอบการผู้ให้บริการโทรศัพท์มือถือยังเดินหน้าขยายการลงทุนโครงข่าย 3G และ 4G  อย่างต่อเนื่อง ขณะที่ธุรกิจเทรดดิ้งคาดว่าน่าจะกลับมาฟื้นตัวได้อีกครั้ง และขยายตัวตามออเดอร์ที่มีเข้ามาอย่างสม่ำเสมอ
ส่วนแนวโน้มผลการดำเนินงานของกลุ่มบริษัทในช่วงที่เหลือของปีนี้ ยังคงเติบโตได้อย่างต่อเนื่องจากครึ่งปีแรก เพราะได้แรงหนุนจากงานโทรคมนาคมที่ถือว่าคึกคักมาก และเชื่อว่าจะยังคงขยายตัวอยู่ในทิศทางที่ดีอย่างต่อเนื่องในปีต่อๆ ไป เนื่องจากผู้ประกอบการเครือข่ายสื่อสารมีแผนขายสถานีโครงข่าย 3G และ 4G เป็นจำนวนมาก ส่วนธุรกิจเทรดดิ้งน่าจะเริ่มกลับมาฟื้นตัวและช่วยหนุนภาพรวมธุรกิจของบริษัทให้เติบโตได้อย่างแข็งแกร่งมากยิ่งขึ้น
โดยปัจจุบันบริษัทมีงานในมือ (Backlog) รวมประมาณ 1,800 ล้านบาท แบ่งเป็นงานที่มาจากงานบริการติดตั้งระบบโทรคมนาคมประมาณ 1,100 ล้านบาท  ธุรกิจเทรดดิ้งประมาณ 700 ล้านบาท ซึ่งบริษัทยังคงเดินหน้าเข้าประมูลงานอย่างต่อเนื่อง เพื่อผลักดันให้ผลการดำเนินงานเติบโตได้ตามเป้าหมายที่ได้วางไว้ คือ 4,800-5,000 ล้านบาท หรือคิดเป็นอัตราการเติบโตประมาณ 20-25%  โดยบริษัทยังคาดหวังจะได้รับงานจาก DTAC อย่างต่อเนื่อง  ขณะที่ลูกค้าหลักของบริษัทยังคงเป็น TRUE
อย่างไรก็ตาม นับจากนี้ธุรกิจของ CSS จะเติบโตอย่างมีนัยสำคัญมากยิ่งขึ้น เนื่องจากมีธุรกิจพลังงานทดแทนเข้ามาเสริมในส่วนของธุรกิจโทรคมนาคมและเทรดดิ้ง ซึ่งเป็นการขยายช่องทางการสร้างรายได้อีกช่องทางหนึ่ง อันน่าจะหนุนให้บริษัทเติบโตได้อย่างแข็งแกร่งมากยิ่งขึ้นในอนาคต